На основу члана 27. става 10. и става 11, члана 28. става 2, члана 29. става 1, а у вези са ставом 4. Закона о јавној својини, члана 99. става 20. Закона о планирању и изградњи (,,Службени гласник РС број 72/2009, 81/2009-испр., 64/2010-одлука УС, 24/2011, 121/2012, 42/2013-одлука УС, 50/2013-одлука УС, 98/2013-одлука УС, 132/2014, 145/2014, 83/2018, 31/2019, 37/2019-др. закон и 92/2020“), и члана 40. Статута Општине Чајетина (,,Службени лист Општине Чајетина“ број 2/2019), Скупштина општине Чајетина, на седници одржаној дана 04. маја 2023. године, доноси

**ОДЛУКУ О ПРИБАВЉАЊУ НЕПОКРЕТНОСТИ У ЈАВНУ СВОЈИНУ НЕПОСРЕДНОМ ПОГОДБОМ, ОД МИЛУТИНА СТАМАТОВИЋА ИЗ УЖИЦА**

**1. ПРИБАВЉА СЕ непокретност-грађевинско земљиште у јавну својину Општине Чајетина непосредном погодбом, од Милутина Стаматовића из Ужица,** које представља приступни пут у насељеном месту Златибор, и то:

**-катастарска парцела број 4425/23 КО Чајетина, у површини од 26м2,** уписану у лист непокретности **број 886,** на којој право својине има **Милутин Стаматовић** из Ужица, Улица Светозара Марковића број 18

Предметна кат. парцела број 4425/23 КО Чајетина прибавља се за износ накнаде од 13.000,00 РСД/ м2, тако да ће износ за кат. парцелу број 4425/23 КО Чајетина бити 338.000,00 (тристотине тридесет осам хиљада) динара

**2.** На основу ове одлуке, закључиће се уговор о прибављању грађевинског земљишта у јавну својину, између Општине Чајетина, са једне стране и Стаматовић Милутина, са друге стране, у року од 30 дана од дана ступања ове одлуке на правну снагу.

3. Овлашћује се председник Општине Чајетина, Милан Стаматовић, да у име и за рачун Општине Чајетина, закључи уговор из става 2. изреке ове одлуке.

4. Уговор из става 4. изреке ове одлуке, закључује се по претходно прибављеном мишљењу Општинског правобранилаштва Општине Чајетина.

5. Уговор из става 2. изреке ове одлуке, оверава се код надлежног јавног бележника, а трошкове овере поменутог уговора, сносиће Општина Чајетина. Милутин Стаматовић дужан је да приступе закључењу наведеног уговора у року од 30 дана од дана ступања ове одлуке на правну снагу.

6. Ова одлука ступа на снагу осмог дана од дана објављивања у Службеном листу Општине Чајетина.

***О б р а з л о ж е њ е***

Дана 23. марта 2023. године, Одељењу за урбанизам и имовинскоправне послове Општинске управе Општине Чајетина, као органу Општине Чајетина надлежном за имовинскоправне послове, обратило се Општинско правобранилаштво Општине Чајетина, захтевом за прибављање у јавну својину непокретности- катастарских парцела број 4425/23 КО Чајетина, која представља приступи пут у насељеном месту Златибор. У прилогу Општинско правобранилаштво Општине Чајетина доставило је и акт Министарства финансија-Пореска управа-Одељења за контролу издвојених активности великих локација Ужице број 100-464-08-00041/2023-0000 од 16.03.2022. године и копију плана. Поступајући по наведеном захтеву, Одељење за урбанизам и имовинскоправне послове Општинске управе Општине Чајетина, спровело је доказни поступак и утврђено је следеће чињенично стање.

* увидом у лист непокретности 886 КО Чајетина за кат. парцелу 4425/23 КО Чајетина да је власник предметне кат. парцеле Милутин Стаматовић.
* да је на основу процене Министарства финансија-Одељење за контролу издвојених активности великих локација Ужице број 100-464-08-00041/2023-0000 од 16.03.2022. године утврђена тржишна вредност предметних кат. парцела у износу од 13.000,00 РСД/м2, са којом су се ценом власник непокретности и општински правобранилац сагласили.
* Увидом на лицу места утврђено је да се предметна кат. парцела користи као јавна површина, а и сам њен облик упућује на чињеницу да се ради о приступном путу.

Чланом 29. ст. 4 Закона о јавној својини прописано је да се  непокретне ствари могу прибавити или отуђити непосредном погодбом, али не испод од стране надлежног органа процењене тржишне вредности непокретности (код отуђења) односно не изнад те вредности (код прибављања), ако у конкретном случају то представља једино могуће решење. Предлог акта односно акт о оваквом располагању мора да садржи образложење из кога се може утврдити постојање ових околности.

Чланом 99.став 20 Закона о планирању и изградњи ("Сл. гласник РС", бр. 72/2009, 81/2009 - испр., 64/2010 - одлука УС, 24/2011, 121/2012, 42/2013 - одлука УС, 50/2013 - одлука УС, 98/2013 - одлука УС, 132/2014, 145/2014, 83/2018, 31/2019 и 37/2019 - др. закон) предвиђено је да се прибављање неизграђеног грађевинског земљишта у јавну својину за потребе уређења површина јавне намене, може, осим у поступку прописаним законом којим се уређује експропријација, спровести и споразумом са власником грађевинског земљишта, на начин и у поступку који се уређује општим актом јединице локалне самоуправе.

Имајући у виду да у конкретном случају предметно прибављање непокретности представља једино могуће решење, а све са разлога што се  кат.парцела 4425/23 КО Чајетина већ користи као површина јавне намене, то су

испуњени услови прописани чланом  29. ст. 4 Закона о јавној својини и чланом 99.став 20 Закона о планирању и изградњи.

Из напред изнетог чињеничног стања и важећих законских прописа одлучено је као у диспозитиву решења.

**СКУПШТИНА ОПШТИНЕ ЧАЈЕТИНА**

**Број:463-15/2023-02-02 од 04. маја 2023. године**

**ПРЕДСЕДНИК**

**СКУПШТИНЕ ОПШТИНЕ**

*Арсен Ђурић*